Dopo dôs partidis pierdudis, la scuadre di balon furlane e torne a metisi in moviment, sul cjamp e inte classifiche.
Ancje a Palermo i blancs e neris a van in vantaç sul imprin, a patissin la pression dai aversaris, ma a rivin a tignî bot, cence sfantâsi compagn de setemane stade. Protagonist positîf e decisîf tra i zuiadôrs dal Udin il puartîr Karnezis; sot de suficience lis prestazions di Bruno Fernandes e Muriel, che di une bande a son condizionâts dal ategjament ofensîf flaput de lôr scuadre e di chê altre a mostrin limits di caratar, di tignude e di continuitât.
La scuadre di Stramaccioni e cjate la strade dal gol dopo cinc minûts cun Thereau che al met tal sac un balon tocjât malamentri di Sorrentino suntune conclusion di cjâf di Danilo. Intune maniere sù par jù compagne de partide cul Genoa, al vantaç numeric nol corispuint un vantaç tecnic, tatic e di mentalitât. L’Udin al cîr di difindi il risultât favorevul – e chest nol sarès mâl – ma nol è masse atent daûr e si mostre masse rinunciatari de metât dal cjamp in sù, cussì a Muriel no rivin tancj balons di zuiâ. Cun di plui il Palermo al cjape sù la iniziative cun personalitât, sburtât indenant di Maresca, di Barreto e de cubie Vazquez-Dybala, e al fâs capî che al è in stât di dreçâ la partide.
Barreto al il plui pericolôs dai parons di cjase cuntun pâr di buinis conclusions e pôcs minûts prime dal interval si fâs butâ te aree di rigôr: Doveri al sivile, al tire Dybala e al rive l’un a un.
Chês stessis dinamichis de prime frazion a tornin a mostrâsi dopo dal interval, a tacâ di un biel cross di Pisano par Barreto e dal dribbling di Dybala te aree blancje e nere, che al mande in crisis Guillherme e Danilo e Doveri al sivile un altri penalty.
Karnezis al pare il tîr dai undis metris e l’Udin al rispuint cun Allan che al met Sorrentino tes condizions di fâ il salvadôr de sô scuadre. Chel rûl al sarà zuiât dai doi puartîrs in diviersis ocasions: Sorrentino al è tal puest just suntune acrobazie di Danilo e Karnezis si cjate a rispundi inte maniere juste ae punizion di Maresca tal minût 87, dopo jessi stât judât dal pâl suntune conclusion di Dybala.
Un pont che al vâl aur par tancj mutîfs. Une partide avonde biele, in tancj moments ancje spetacolâr, che si siere avonde ben pal Udin. Par sigûr miôr di chês cul Genoa e cu la Fiorentine. Alc al è alc.
fur_Latn fur_Latn fur_Latn fur_Latn fur_Latn fur_Latn fur_Latn